***ΙΔΙΩΤΙΚΟΤΗΤΑ***

***«Όλα τα ανθρώπινα πλάσματα έχουν τρεις ζωές: τη δημόσια, την ιδιωτική και τη μυστική».***(Γκαμπριέλ Μαρκές)

Όλοι λίγο πολύ νιώθουν ότι βρίσκονται σε μία **εμπόλεμη ζώνη**. Δεν αγωνιούν μόνο για την επιβίωσή τους από τις «σφαίρες» του εχθρού, αλλά αναζητούν τρόπους **προστασίας** και της **ιδιωτικής** τους **ζωής**. Στον ολοένα και περισσότερο **διασυνδεδεμένο** και on line κόσμο μας είναι δύσκολο να προστατεύσεις εκείνο το κομμάτι της ζωής σου που συνιστά το απόλυτο της ελευθερίας σου. Η **ιδιωτικότητα** απειλείται και τα στοιχεία που την συνθέτουν τείνουν να γίνουν δημόσια *«εικόνα»* και *«ανάγνωσμα»*.

Ο ***«Μεγάλος Αδελφός»*** και η άμετρη ***«ηδονοβλεψία»*** τείνουν να καταργήσουν το προσωπικό μας ***«άσυλο»*** και να σκυλεύσουν  ό,τι ιδιωτικό και απόρρητο υπάρχει σε αυτό. Οι ιδιωτικές στιγμές θυσιάζονται στο βωμό της εμπορευματοποίησης και των πολιτικών σκοπιμοτήτων. ***«Τα εν οίκω μη εν δήμω»*** των αρχαίων παραβλέπονται και όλοι – κράτος και ιδιωτικά συμφέροντα – συμπεριφέρονται ως βίαιοι εισβολείς παραβιάζοντας κάθε έννοια δικαίου και ηθικής ευπρέπειας.

Η σκύλευση των ***«ευαίσθητων προσωπικών δεδομένων»*** προπαγανδίζονται ως διακονία του **εθνικού συμφέροντος** και της κοινωνικής **ευνομίας** και **ευταξίας**. Οι σύγχρονοι ***«ψηφιακοί βιαστές»*** της ιδιωτικότητάς μας τείνουν να εμφανίζονται ως απελευθερωτές μας αλλοιώνοντας την σημασία των λέξεων για να δικαιολογήσουν τις παράνομες και ανήθικες πράξεις τους – όπως από παλιά είχε επισημάνει ο μέγας αναλυτής της ψυχής των ανθρώπων, **Θουκυδίδης**. Το βασικό τους επιχείρημα εδράζεται στο διάτρητο ***«δόγμα»*** τους πως στην δημοκρατία όλα είναι ***«δημόσια»*** και ***«κοινά»***. Μία περίεργη, πράγματι αντίληψη για το περιεχόμενο της σύγχρονης δημοκρατίας ή της **μετα-δημοκρατίας**.

Η **καταγραφή** και η ανάδειξη όλων εκείνων των παραμέτρων που συνθέτουν το **θετικό φορτίο** της ιδιωτικότητας θα καταδείξει και την ανάγκη περιφρούρησης με κάθε τρόπο – νομικά και θεσμικά – της ιδιωτικής μας σφαίρας. Το απαραβίαστο της ιδιωτικής μας ζωής θεωρείται *«εκ των ουκ άνευ»* της **ελευθερίας** και της **δημοκρατίας** μας.

**Η ιδιωτικότητα  ως άντρο της ελευθερίας μας**

Η **ιδιωτικότητα** και η **ελευθερία** της προσωπικότητας βαδίζουν παράλληλα, αλληλοτροφοδοτούνται και **αλληλονοηματοδοτούνται** και αυτό γιατί η ελευθερία ως η σημαντικότερη ρήτρα – συνιστώσα του **δικαίου** υπάρχει κι εμπλουτίζεται από το απαραβίαστο της προσωπικής ζωής. Η *αυτογνωσία*, η *επικοινωνία με τον «ένδον»*κόσμο μας, η *αυτονομία*, η *διαφορετικότητα*, η *μοναδικότητα* και η *αυθεντικότητά* μας ανθοφορούν μόνον μέσα στα πλαίσια μιας ελεύθερης και απόρρητης «ιδιωτικής» ζωής. Το ***«πρόσωπο»*** και η ***«ταυτότητά»*** μας διαμορφώνονται σε εκείνες τις συνθήκες όπου απουσιάζουν οι μηχανισμοί χειραγώγησης και ο φόβος του στιγματισμού.

**Ιδιωτικότητα και εσωτερική ισορροπία**

Το αίσθημα της **ασφάλειας** και της **ψυχικής ευεξίας** και **αρμονίας**, πυρηνικά στοιχεία της εσωτερικής ισορροπίας, πραγματώνονται και βιώνονται ως θετικές στιγμές μόνο στο πλαίσιο της προσωπικής ***«μυστικότητας»*** και του σεβασμού της ιδιωτικότητας: Το άτομο στοχεύει στον **αυτοπροσδιορισμό** και στην **ευδαιμονία** μακριά από τα αδηφάγα και κακόβουλα βλέμματα των άλλων και τους κρατικούς παρεμβατισμούς. Τα εσωτερικά δώματα της ψυχής μας είναι αυτά που **επωάζουν** την εσωτερική μας ισορροπία γιατί διευκολύνουν την **εσωτερική επικοινωνία** και υφαίνουν το πλαίσιο της αναγκαίας **αυτογνωσίας**. Η ιδιωτικότητα μειώνει το *άγχος*, την *ντροπή* και τις ψυχοφθόρες *ενοχές* λειαίνοντας έτσι το έδαφος για την **συναισθηματική ισορροπία**.

**Ιδιωτικότητα και Δημοκρατία**

Η δημοκρατία, όχι μόνον ως πολίτευμα αλλά και ως βιοθεωρία και τρόπος ζωής, είναι συνυφασμένη με αρχές και αξίες που διαποτίζουν την **δημόσια δράση** του ατόμου – πολίτη αλλά και τον **ιδιωτικό** του χώρο. Η ανεκτικότητα, ο σεβασμός της ιδιαιτερότητας και η εξασφάλιση της ελευθερίας στις επιλογές συνιστούν τα **βάθρα** μιας δημοκρατίας αλλά και της ανεμπόδιστης έκφρασης της ιδιωτικότητας. Ένα άλλο στοιχείο που συνδέει την δημοκρατία με την ιδιωτικότητα είναι και ο αποκλεισμός κάθε **κοινωνικής διάκρισης** στον χώρο των προσωπικών επιλογών, όπως: *Ιδεολογικές – πολιτικές πεποιθήσεις*, *θρησκευτικές αποδοχές*, *σεξουαλικές προτιμήσεις*, *πολιτιστικές διαδρομές*… Η δημοκρατία είναι το πολίτευμα που εξασφαλίζει την συλλειτουργία και **ισορροπία** ανάμεσα στην δημόσια και ιδιωτική σφαίρα του ανθρώπου – πολίτη.

Η αξία της **ιδιωτικότητας** για τον άνθρωπο και την δημοκρατία καθίσταται πιο εναργής όταν περιγράφουμε τα ***«συμπτώματα»*** από την παραβίαση και την σκύλευσή τους από κρατικούς μηχανισμούς και ιδιωτικά συμφέροντα.

Σε ένα τέτοιο πλαίσιο *«το πρόσωπο αφήνεται γυμνό, ευάλωτο και τίθεται σε διακινδύνευση ο πυρήνας της αυτονομίας του και της ταυτότητάς του. Η απώλεια της****ιδιωτικότητας****μπορεί να επιφέρει μία σειρά από αρνητικές για το υποκείμενο συνέπειες,οι οποίες κυμαίνονται από την τάση του προσώπου να υιοθετήσει μία πιο****κομφορμιστική****ζωή, να περιορίσειτην****διαφορετικότητα,****την****ατομικότητα****, την****έκφραση****και την****δημιουργία****του, μέχρι την απώλεια του****αυτοσεβασμού****, την****κοινωνική περιθωριοποίηση****,****απομόνωση****ή****στιγματισμό,****την****οικονομική****του ζημία, την ανασφάλεια ή έκθεσή του σε διακρίσεις εξαιτίας ταυτοτικών του χαρακτηριστικών (εργασία), την εκμετάλλευση ή την χειραγώγησή του*», (Χριστίνα  Ακριβοπούλου).

**Η παραδοξότητα**

Η σύγχρονη κοινωνία και το δικαιϊκό μας σύστημα αναπνέουν και ζουν σε μια πραγματικότητα που χαρακτηρίζεται από μία λογική **παραδοξότητα** με πολλά στοιχεία οξύμωρου σχήματος. Από τη μια πλευρά, δηλαδή, η **ιδιωτικότητα** αναγνωρίζεται ως μείζον **ανθρώπινο δικαίωμα** και κατοχυρώνεται από το ανάλογο νομοθετικό πλαίσιο. Από την άλλη, όμως, ασκείται μία ισχυρή πίεση για **πληροφόρηση** στο όνομα της δημοκρατίας και του κριτικού ελέγχου της συμπεριφοράς τόσο της εξουσίας όσο και των μεμονωμένων πολιτών. Αυτό, ωστόσο, οδηγεί στην ***«νομιμοποίηση»*** της παραβίασης της ιδιωτικής ζωής πολιτικών και ιδιωτών – πολιτών. Ενισχυτικές στην παραπάνω αντιφατικότητα είναι και οι διατάξεις – ρυθμίσεις τόσο της συνθήκης του **Μάαστριχτ** όσο και η συνθήκη του **Σένγκεν**. ένα απρόσωπο κι ανεξέλεγκτο ηλεκτρονικό αρχείο δρα άλλοτε προστατευτικά κι άλλοτε περιοριστικά της ατομικής ελευθερίας και των ανθρωπίνων δικαιωμάτων.

**Το κράτος – Ο *«μεγάλος αδελφός»***

Πρώτο το **κράτος** στο όνομα κάποιων «εθνικών συμφερόντων» παραβιάζει ***«νόμιμα»*** την ιδιωτική ζωή των πολιτών και συμπεριφέρεται ως ο ***«μεγάλος αδελφός»*** του Όργουελ. Οι ηλεκτρονικές τράπεζες πληροφοριών παραβιάζουν βάναυσα την ιδιωτική ζωή των πολιτών και χρησιμοποιούν τα διάφορα στοιχεία είτε προς **εκφοβισμό** των πολιτών είτε για την επιβολή της **πολιτικής ή κομματικής επικυριαρχίας**. Το **κράτος – φύλακας** ή εγγυητής της ελευθερίας μας και της ιδιωτικότητάς μας καθίσταται ο πιο σκληρός **βιαστής** των ατομικών μας δικαιωμάτων. Δίκαια, λοιπόν, επανέρχεται στην επικαιρότητα το παλιό σύνθημα ***«ποιος θα μάς φυλάξει από τους φύλακες»***.

**Η αδηφαγία των ΜΜΕ**

Στον χορό της καταπάτησης του δικαιώματος στην ιδιωτική ζωή έχουν μπει εδώ και καιρό τα **ΜΜΕ**. Με αρωγό την σύγχρονη τεχνολογία και στο όνομα της μέγιστης *τηλεθέασης* ή *ακροαματικότητας* εισβάλλουν βίαια στην προσωπική ζωή των πολιτών δημοσιοποιώντας ευαίσθητα προσωπικά δεδομένα. *Προσωπικές στιγμές*, *ιδιαιτερότητες* και *προτιμήσεις* παντός είδους (θρησκευτικές, ερωτικές…) προσφέρονται ως **έδεσμα** σε ένα κοινό που εθίζεται στην **ηδονοβλεψία**. Δεν λείπουν και οι περιπτώσεις που η έκθεση προσωπικών δεδομένων λειτουργούν ως πίεση για **πλουτισμό** κάποιων επιτήδειων που υπηρετούν *«δήθεν»* το δικαίωμα στην **ελεύθερη πληροφόρηση**. Όταν, όμως, η ιδιωτική ζωή μας χρησιμοποιείται ως **εμπόρευμα** τότε πρέπει να ορίσουμε από την αρχή το περιεχόμενο της **ηθικής** και της **δημοκρατίας** μας. Κι αυτό είναι αναγκαίο να γίνει γιατί υπάρχει ο κίνδυνος στο όνομα της «δήθεν» ελεύθερης ροής των πληροφοριών να συναινέσουμε στο **ρέκβιεμ** – τέλος της ιδιωτικότητας.

**Η ηδονοβλεψία της κοινωνίας**

Η ευθύνη της παραβίασης της ιδιωτικότητας βαραίνει εξίσου και το **αδηφάγο κοινό** που τρέφεται με την έκθεση των προσωπικών στιγμών των ανθρώπων. Η απουσία *αισθητικής*, η *μικροπρέπεια* και η νοσηρή *περιέργεια* πολλών ανθρώπων δρα **πολλαπλασιαστικά** και **ενισχυτικά** σε όλους εκείνους που χρησιμοποιούν την ιδιωτικότητα ως προνομιούχο χώρο για πλουτισμό και επαγγελματική ανέλιξη.

Δεν λείπουν, βέβαια, και οι περιπτώσεις που κάποιες ομάδες ανθρώπων **συναινούν** στην έκθεση της προσωπικής τους ζωής στο όνομα της **επαγγελματικής αναρρίχησης** ή της **κοινωνικής αναγνωρισιμότητας**. Η μαζική κουλτούρα και η πολιτιστική ευτέλεια επωάζουν την **απενοχοποίηση**της σκύλευσης της ιδιωτικότητάς μας. Οι πολίτες εθίζονται στον ανούσιο σχολιασμό της ιδιωτικής ζωής των άλλων (ηθοποιών…), αρέσκονται στην θέαση – ακρόαση – ανάγνωση γαργαλιστικών λεπτομερειών από την ιδιωτική ζωή των άλλων με αποτέλεσμα τον **αποπροσανατολισμό** τους από τα ζέοντα προβλήματα της ζωής τους και της κοινωνίας.

**Το οχυρό της  ιδιωτικότητας**

Πολλοί είναι εκείνοι που βεβαιώνουν πως ζούμε την εποχή της δικαίωσης των **εφιαλτικών** προβλέψεων του Όργουελ «1984». Άλλοι άδουν τον **επικήδειο** της ιδιωτικότητας κι ας επικαλούνται την ***«πολιτική ορθότητα»*** και το δημοκρατικό ήθος της κοινωνίας μας. Δεν λείπουν και οι παραδοσιακοί που στον κίνδυνο **ψηφιοποίησης** της προσωπικής μας ζωής διεκδικούν ένα άλλο ***«habeas corpus»*** για την περιφρούρηση της ιδιωτικότητάς μας.

 Το **απαραβίαστο** της ιδιωτικής ζωής ως *ατομικής αξίας* και *κοινωνικής αρετής* συνιστά τον ακρογωνιαίο λίθο του **νέου ανθρωπισμού** του αιώνα μας. Το **άβατο** της προσωπικής μας ζωής είναι το τελευταίο **οχυρό** μας. Πριν καταφύγουμε κι αναζητήσουμε την βοήθεια ενός **πνευματικού άβαταρ** για την εξέλιξη ή διάσωση του ανθρώπου, θα πρέπει πρώτα εμείς ως άτομα και κοινωνία να δράσουμε με ***«λογισμό και φαντασία»***, με **θέληση** κι **αποφασιστικότητα** για τον ιερό χώρο της **Ιδιωτικότητάς** μας.